Blogs – Bladsy 2 – Gereformeerde Kerk Centurion
Elke mens staan in 'n klomp verhoudings in sy lewe. Dit begin met huweliksverhoudings, gesinsverhoudings, werksverhoudings, vriendskapsverhoudings en nog baie meer. Maar die belangrikste verhouding is sekerlik die verhouding met God.
Gesonde verhoudings is een van die belangrikste bepalers van lewensgeluk. Daarom is dit so belangrik om altyd aan jou verhoudings te werk, of jy 'n groepsmens is of nie. Eerstens gaan dit oor jou verhouding met God. "Jy moet die Here jou God liefhê met jou hele hart en siel en verstand." (Mat 22:34-40) Dit is die grond van jou gesindheid in verhoudinge. As jy respek en eerbied en ontsag vir God het, sal jy ook respek en eerbied vir jou naaste hê wat die tweede gebod in is.
Die res van die verhoudings waarin jy op aarde verkeer, hetsy huweliksverhouding, gesinsverhouding, werksverhouding, vriendskapsverhoudings moet jy nooit as vanselfsprekend aanvaar nie. (Ef 6:1-9) Elke verhouding waarin jy staan moet jy koester en aan werk.
In enige verhouding waarin jy staan, moet jy altyd respek en eerbied vir mekaar hê. Moet ook nie eerbied en respek verwag as jy dit nie gee nie. As jy nie 'n vriend respekteer en uit jou pad gaan om liefde te bewys nie, moet jy ook nie respek en liefde terugverwag nie. Koester jou vriendskappe en dra mekaar op die hande. Wees goed vir mekaar. Laat die vrug van die Gees ook in jou verhoudinge tot uiting kom.
Gal. 5:22 "Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing."
Spr. 27:17 "Yster slyp yster, vriende vorm mekaar."
Gepubliseer op Oktober 11, 2019
Johannes maak hierdie besondere proklamasie in sy proloog in die Evangelie oor die koms van die Messias.
"En uit sy volheid het ons almal ontvang, ja, genade op genade". (Joh 1:16)
In die Engelse weergawe staan iets soos 'genade bo en behalwe die genade wat reeds gegee is'. Met reg kan dit vergelyk word met die golwe van die see wat kom en weer kom… en weer kom.
Eerstens verwys dit na die genade wat in die tyd van Ou Testament, dws vóór Christus aan Israel bewys is, en wat nou opgevolg word deur die genade wat uit die koms van Christus na Israel en alle mense toe kom. God was geduldig oor die mense van die outyd. Nou kom Christus en God gee nog meer genade. Golf na golf.
So gee die Here nou nog 'genade op genade…'
Elke dag weer genade. Elke sonde word keer op keer vergewe. Elke môre is sy genade nuut (Kl 3:23). Elke dag 'n nuwe skoon blaadjie.
Elke dag wat ons opnuut weer onder sy voorsiening mag lewe en sy genadige versorging mag ontvang in middele en gesondheid en in geleenthede.
Ja, selfs in die uitdagings van beproewings is sy genade telkens weer daar om ons staande te hou.
Gepubliseer op Oktober 4, 2019
Gepubliseer op September 6, 2019
Gepubliseer op Augustus 30, 2019
Aanwysing en beroeping
Die kerkraad besluit eerskomende Donderdagaand oor die verdere stappe tot die beroeping van 'n nuwe jong herder en leraar vir die gemeente. Tot dusver het ons ons name uit die gemeente gevra en 'n lang lys ontvang. Die kerkraad kon hierdie name sif tot daar 'n kortlys oorgebly het.
Op sy komende vergadering sal die kerkraad dus waarskynlik tot 'n tweetal kom wat aan die gemeente in 'n verkiesingsvergadering (DV voor die Nagmaalsdiens volgende Sondag) voorgehou sal word. Die gemeente (alle belydende lidmate, mans en vrouens en ook die lidmate van die Engelse bediening wat teenwoordig is) stem dan per geslote stembrief oor wie hulle glo die persoon is wat beroep moet word.
Hierdie verkiesing verskil egter van 'n politieke landsverkiesing daarin dat dit eintlik net 'n instrument is vir die Here om vir ons te lei in die aanwysing van die regte persoon (Hand 1:15evv). Laat ons nie hier dink oor die gewig van 'n stem en oor stemreg soos die wêreld dit doen nie, maar oor die voorreg om onder die biddende leiding van die Here te vra wie Hý wil dat ons moet beroep.
Indien sake verloop soos ons beplan sal die uitslag van die verkiesing dan so gou moontlik aan die gemeente bekend gemaak word, waarskynlik aan die einde van sodanige erediens en sal die kerkraad die te beroepe leraar mondelings en skriftelik verwittig. Daarna sal die kerkraad skriftelike ooreenkomste opstel en indien die leraar die beroep aanvaar is dit die wens van die kerkraad dat die persoon nie later nie as Januarie 2020 hier by ons begin werk.
Die grootste beroep in hierdie saak is egter dat elke lidmaat hierdie hele saak ernstig, biddend en gereeld aan die Here moet opdra. Wat die Here dan besluit sal goed en reg wees soos ons dit van Hom afgebid het.